b'\n_START_ARTICLE_\nLietuvos technikos biblioteka\n_START_PARAGRAPH_\nLietuvos technikos biblioteka\xc2\xa0\xe2\x80\x93 biblioteka Vilniuje, veikusi 1957\xe2\x80\x932017 m.\n_START_SECTION_\nSovietmetis\n_START_PARAGRAPH_\n1957\xc2\xa0m. rugpj\xc5\xab\xc4\x8dio 13 d. LTSR Liaudies \xc5\xabkio tarybos nutarimu buvo \xc4\xafsteigta Centrin\xc4\x97 mokslin\xc4\x97 technin\xc4\x97 biblioteka (CMTB), kurios fondus sudar\xc4\x97 likviduot\xc5\xb3 ar reorganizuot\xc5\xb3 ministerij\xc5\xb3 bibliotek\xc5\xb3 fondai. 1959\xc2\xa0m. jos valdytoju Respublikinis mokslin\xc4\x97s technin\xc4\x97s informacijos ir propagandos institutas._NEWLINE_1959\xe2\x80\x931974\xc2\xa0m. \xc4\xafkurti bibliotekos filialai Klaip\xc4\x97doje, Panev\xc4\x97\xc5\xbeyje ir \xc5\xa0iauliuose. V\xc4\x97liau, ple\xc4\x8diantis Lietuvos mokslin\xc4\x97s technin\xc4\x97s informacijos veiklai, \xc4\xafsteigti filialai Marijampol\xc4\x97je (1964\xc2\xa0m.), Kaune (1970\xc2\xa0m.) ir Alytuje (1974\xc2\xa0m.)._NEWLINE_1960\xc2\xa0m. priimtas nutarimas pramon\xc4\x97s \xc4\xafmon\xc4\x97se steigti bibliotekas (1965\xc2\xa0m. j\xc5\xb3 buvo jau 200), kurioms metodi\xc5\xa1kai vadovauti pavesta CMTB._NEWLINE_1962\xc2\xa0m. LIMTI patalpose Kalvarij\xc5\xb3 g. 3 \xc4\xafkurtas bibliotekos Patentinis kabinetas SSRS ir u\xc5\xbesienio patentini\xc5\xb3 dokument\xc5\xb3 komplektavimui. 1965\xc2\xa0m. \xc4\xafkurtas Respublikinis patent\xc5\xb3 fondas._NEWLINE_1968\xc2\xa0m. prad\xc4\x97tas centralizuotas dokument\xc5\xb3 komplektavimas ir tvarkymas visiems bibliotekos skyriams ir filialams._NEWLINE_1970\xc2\xa0m. Ministr\xc5\xb3 Tarybos sprendimu bibliotekai paskiriamas buv. J\xc4\x97zuit\xc5\xb3 vienuolyno pastatas \xc5\xa0v. Ignoto g. 6. 1986\xc2\xa0m. pertvarkytas vienuolynas perduotas bibliotekai._NEWLINE_1974\xc2\xa0m. bibliotekoje \xc4\xafsteigtas Mokslo darb\xc5\xb3 diegimo skyrius (ved\xc4\x97jas\xc2\xa0\xe2\x80\x93 \xc5\xbd. Jack\xc5\xabnas), susiej\xc4\x99s praktin\xc4\x99 ir teorin\xc4\x99 veikl\xc4\x85, diegiant pirm\xc4\x85sias automatizuotas posistemes. 1980\xc2\xa0m. Pramonini\xc5\xb3 katalog\xc5\xb3 skyriaus ved\xc4\x97jo Mykolo Masioko iniciatyva bibliotekoje \xc4\xafkurtas I\xc5\xa1rad\xc4\x97j\xc5\xb3 ir racionalizatori\xc5\xb3 biuras. Prad\xc4\x97jo veikti bibliotekos mokslin\xc4\x97 taryba.\n_START_SECTION_\nPo Lietuvos nepriklausomyb\xc4\x97s atk\xc5\xabrimo\n_START_PARAGRAPH_\n1991\xc2\xa0m. u\xc5\xbemegzti tiesioginiai kontaktai d\xc4\x97l spaudini\xc5\xb3 komplektavimo su Lietuvos ir u\xc5\xbesienio leidyklomis. 1992\xe2\x80\x931993\xc2\xa0m. sudarytos bendradarbiavimo sutartys su Standartizacijos tarnyba ir Valstybiniu patent\xc5\xb3 biuru d\xc4\x97l j\xc5\xb3 dokument\xc5\xb3 platinimo ir u\xc5\xbesienio main\xc5\xb3 partneri\xc5\xb3._NEWLINE_1994\xc2\xa0m. prad\xc4\x97tos rengti pramon\xc4\x97s katalog\xc5\xb3 ir standart\xc5\xb3 duomen\xc5\xb3 baz\xc4\x97s._NEWLINE_1995\xc2\xa0m. LTB suteiktas valstybin\xc4\x97s reik\xc5\xa1m\xc4\x97s bibliotekos statusas._NEWLINE_1997\xc2\xa0m., suk\xc5\xabrus komplektavimo program\xc4\x85, prad\xc4\x97ta kompiuterizuoti vienetin\xc4\x97 knyg\xc5\xb3 apskaita. Nuo 1997\xc2\xa0m. prad\xc4\x97ta rengti dalykin\xc4\x97 mokslini\xc5\xb3 konferencij\xc5\xb3 turini\xc5\xb3 duomen\xc5\xb3 baz\xc4\x97, kuri v\xc4\x97liau \xc4\xafsiliejo \xc4\xaf LIBIS. 1998\xc2\xa0m. biblioteka \xc4\xafsijung\xc4\x97 \xc4\xaf LIBIS._NEWLINE_1998\xc2\xa0m. bibliotek\xc4\x85 per\xc4\x97m\xc4\x97 Valstybinis patent\xc5\xb3 biuras, o veiklos sritys pakoreguotos pagal VPB tikslus ir u\xc5\xbedavinius (leidyba, metodin\xc4\x97 veikla ir kt.)_NEWLINE_1999\xc2\xa0m. \xc4\xafsteigtas Patentin\xc4\x97s informacijos centras (PIC)._NEWLINE_1999\xc2\xa0m. realizuotas patalp\xc5\xb3 pritaikymo ne\xc4\xafgali\xc5\xb3j\xc5\xb3 aptarnavimui projektas. 2003\xc2\xa0m. \xc4\xafkurta Elektronin\xc4\x97s informacijos skaitykla. 2005\xc2\xa0m. kartu su kitomis valstybin\xc4\x97s reik\xc5\xa1m\xc4\x97s bibliotekomis parengta bibliotek\xc5\xb3 renovacijos ir modernizavimo programa 2005\xe2\x80\x932013\xc2\xa0m._NEWLINE_2005\xc2\xa0m. likviduoti Marijampol\xc4\x97s ir Alytaus filialai. Kituose filialuose (\xc5\xa0iauli\xc5\xb3, Klaip\xc4\x97dos, Kauno, Panev\xc4\x97\xc5\xbeio) prad\xc4\x97tos diegti LIBIS posistem\xc4\x97s. 2008\xc2\xa0m. likviduotas \xc5\xa0iauli\xc5\xb3 filialas._NEWLINE_2013\xc2\xa0m. biblioteka tapo Pasaulin\xc4\x97s intelektin\xc4\x97s nuosavyb\xc4\x97s organizacijos depozitine biblioteka._NEWLINE_2015\xc2\xa0m. sukurta interneto svetain\xc4\x97 \xe2\x80\x9ePatent\xc5\xb3 rinka\xe2\x80\x9c, skirta aktyvinti i\xc5\xa1radim\xc5\xb3 patent\xc5\xb3 komercinim\xc4\x85\xc2\xa0\xe2\x80\x93 patent\xc5\xb3 teisi\xc5\xb3 pardavim\xc4\x85 ir licencijavim\xc4\x85._NEWLINE_2016\xc2\xa0m. bibliotek\xc4\x85 per\xc4\x97m\xc4\x97 Lietuvos Respublikos kra\xc5\xa1to apsaugos ministerija._NEWLINE_2018 m. biblioteka reorganizuota prijungiant prie Generolo Jono \xc5\xbdemai\xc4\x8dio Lietuvos karo akademijos, o bibliotekos fondai perduoti \xc5\xa1iai akademijai bei Lietuvos nacionalinei Martyno Ma\xc5\xbevydo, Kauno, Klaip\xc4\x97dos ir Panev\xc4\x97\xc5\xbeio apskri\xc4\x8di\xc5\xb3 bibliotekoms.'